CELEX: 62008TN0359
Language: lv
Date: 2008-09-03 00:00:00
Title: Lieta T-359/08: Prasība, kas celta 2008. gada 3. septembrī — Spānija/Komisija

25.10.2008   
            
            
               LV
            
            
               Eiropas Savienības Oficiālais Vēstnesis
            
            
               C 272/45
            
         Prasība, kas celta 2008. gada 3. septembrī — Spānija/Komisija
   (Lieta T-359/08)
   (2008/C 272/89)
   Tiesvedības valoda — spāņu
   Lietas dalībnieki
   
      Prasītāja: Spānijas Karaliste (pārstāvis — J. Rodríguez Cárcamo)
   
      Atbildētāja: Eiropas Kopienu Komisija
   Prasītājas prasījumi:
   Spānijas Karaliste lūdz Pirmās instances tiesu:
   
               —
            
            
               nepiemērot Vadlīnijas publiskā iepirkuma noteikumu neizpildes gadījumā Struktūrfondu un Kohēzijas fonda līdzfinansētajām izmaksām piemērojamo finanšu labojumu noteikšanai 2007. gada 29. novembra galīgajā redakcijā, COCOF 07/0037/03-ES;
            
         
               —
            
            
               atcelt Eiropas Kopienu Komisijas 2008. gada 25. jūnija Lēmumu C (2008) 3243 par Kohēzijas fonda atbalsta samazināšanu projektu kopumam Nr. 2001.ES.16.C.P.E.045 (“Gestión de resíduos en Galicia-2001” [Atkritumu apsaimniekošana Galīsijā — 2001]) (Grupo II); un
            
         
               —
            
            
               piespriest Eiropas Kopienu Komisijai atlīdzināt tiesāšanās izdevumus.
            
         Pamati un galvenie argumenti
   Šī lieta attiecas uz četrām projektu apakšgrupām saistībā ar Galīsijas Cieto sadzīves atkritumu apsaimniekošanas plānu. Visam projektu kopumam sākotnēji piešķirtais Kopienu finansējums atbilda 80 % no atbalstāmajām valsts izmaksām.
   Vēstulē, kuru Komisija 2006. gada aprīlī nosūtīja prasītājai, tika ierosināts izdarīt labojumus pirms tam notikušas revīzijas gaitā konstatēto pārkāpumu dēļ. Minētā dokumenta secinājumu daļā tika ierosināti divi finanšu labojumi. Pirmais no tiem, kas attiecas uz pārkāpumu, par kuru šajā lietā esošajā lēmumā uzlikts sods, izriet no atsevišķu līgumu iedalījuma kritērija atšķirības. Šajā sakarā ierosinātā finanšu labojuma apmērs bija EUR 59 652,48.
   Sakarā ar jaunu “Vadlīniju publiskā iepirkuma noteikumu neizpildes gadījumā Struktūrfondu un Kohēzijas fonda līdzfinansētajām izmaksām piemērojamo finanšu labojumu noteikšanai” stāšanos spēkā 2007. gada nogalē galīgi noteiktie labojumi kļūst bargāki, jo saskaņā ar tajās paredzētajiem kritērijiem labojumi ir bargāki nekā tie, kas izriet no līdz tam spēkā esošo vadlīniju piemērošanas.
   Savu prasījumu atbalstam prasītāja, pirmkārt un pamatojoties uz EK līguma 241. pantu, apgalvo, ka iepriekš minētās 2007. gada vadlīnijas esot prettiesiskas, jo uzskata, ka tās ir pretrunā Padomes 1994. gada 16. maija Regulas (EK) Nr. 1164/94 par Kohēzijas fonda izveidi 7. panta 1. punktam un Komisijas 2002. gada 29. jūlija Regulas (EK) Nr. 1386/2002, ar ko paredz sīki izstrādātus īstenošanas noteikumus Padomes Regulai (EK) Nr. 1164/94, 17. pantam, pirmkārt, tāpēc ka tajās netiek paredzēti precīzi finanšu labojumi, proti, tādi, kas atbilst uz fondu nepamatoti attiecinātajām izmaksām, un, otrkārt, tāpēc ka, paredzot tik vērienīgus labojumus, tajās par labojuma aprēķina bāzi tiek izmantota iepirkuma tāme un nevis apstiprinātās izmaksas vai to neesamības gadījumā — līguma vērtība.
   2007. gada vadlīnijās turklāt esot pārkāpti:
   
               —
            
            
               EK līguma 255. pantā un Regulā 1049/2001 par iestāžu dokumentu pieejamību sabiedrībai noteiktais vispārīgais atklātības princips, jo veida, kādā tās tiek sagatavotas, un to ierobežotās pieejamības dēļ tās netiek pietiekami publiskotas;
            
         
               —
            
            
               vispārīgais tiesiskās drošības princips, jo, ievērojot to, ka tās piemēro kopš 2000. gada apstiprinātiem projektiem, tām ir atpakaļejošs spēks, un
            
         
               —
            
            
               pienākums norādīt pamatojumu.
            
         Attiecībā uz 2008. gada 25. jūnija lēmumu prasītāja uzskata, ka tas nevien ir pamatots ar prettiesisku normu, bet arī pretrunā iepriekš minētās Regulas Nr. 1164/94 7. panta 1. punktam un iepriekš minētās Regulas Nr. 1386/2002 17. pantam tiktāl, ciktāl tajā par labojuma aprēķina bāzi tiek izmantota iepirkuma tāme, nevis apstiprinātās izmaksas vai to neesamības gadījumā — pats līgums.